ORDE do 24 de setembro de 2010 sobre a aprobación definitiva da modificación puntual do Plan Xeral de Ordenación Urbana de Chantada para a construción dun dotacional na praza de Galicia.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 05/10/2010

O Concello da Chantada remite a modificación das normas subsidiarias de planeamento referida solicitando a súa aprobación definitiva, conforme o previsto no artigo 85.7º da Lei 9/2002, do 30 de decembro, de ordenación urbanística e protección do medio rural de Galicia (LOUG).
Analizado o expediente, o seu propio contido, e á vista da proposta literal que nesta mesma data eleva a Secretaría Xeral de Ordenación do Territorio e Urbanismo, resulta:
I. Antecedentes.
O Concello da Chantada dispón dun Plan Xeral de Ordenacion Urbana, aprobado definitivamente o 29 de xullo de 1985, alterado posteriormente por varias modificacións puntuais.
No expediente desta modificación constan as seguintes actuacións:
1. Certificación municipal do 29 de xullo de 2009, do acordo adoptado polo Concello Pleno na súa sesión do 31 de xullo de 2009, de aprobación inicial da modificación.
2. Trámite de información pública mediante anuncios nos diarios El Progreso do 1-8-2009 e La Voz de Galicia do 4-8-2009; no DOG do 1-9-2009 e no BOP do 6-8-2009. Presentáronse dúas alegacións que foron desestimadas, logo do informe desfavorable do equipo redactor, en sesión plenaria do 1-2-2010.
3. Constan informes dos servizos técnicos e xurídicos do concello do 3-5-2010 e 21-7-2009, respecto da conformidade do plan coa lexislación vixente e a calidade técnica da ordenación proxectada, nos termos do artigo 85.4º en relación co artigo 93.4º da LOUG.
4. Certificación do 3 de maio de 2010, relativa á aprobación provisional deste proxecto de modificación puntual do PXOU, mediante acordo adoptado polo Pleno do concello na súa sesión do 3 de maio de 2010.
5. Decisión do 21 de xullo de 2009, da Secretaría Xeral de Calidade e Avaliación Ambiental, sobre a non necesidade de sometemento á avaliación ambiental estratéxica prevista.
Unha vez comprobada a documentación enviada polo Concello da Chantada, constátase que o expediente está completo e cumpre cos requisitos de documentación e tramitación administrativa que sinala o artigo 85 da LOUG.
II. Contido.
II.1. A modificación puntual do PXOU, promovida polo concello, afecta terreos clasificados como solo urbano e tenta posibilitar a construción dun complexo dotacional, administrativo e cultural, no cal quedarán incluídas as propias dependencias da casa do concello e outros usos administrativos e culturais de caracter público.
II.2. A modificación afecta a un ámbito de 2.270 m2, que se recolle na planimetría do actual PXOU coas seguintes cualificacións urbanísticas:
-Uns 685 m2 de solo cualificado coa Ordenanza nº 2 edificación pechada ou en ringleira, de uso preferentemente residencial, e cunha altura máxima de 5 plantas.
-Unha área de 1.448 m2 cualificada coa Ordenanza nº 5 dotacional para equipamentos de uso público e cunha edificabilidade de 3 m2/m2.
-137 m2 dunha pequena vía secundaria que conecta a rúa Taboada coa rúa das Chedas.
II.3. O proxecto de modificación ten por obxecto:
1. Cambiar dentro deste ámbito a cualificación da zona con Ordenanza nº 2 residencial pola Ordenanza nº 5 dotacional; resultando unha diminución de 3.425 m2 edificables residenciais e un incremento de 685 m2 de equipamentos públicos, cunha edificabilidade duns 1.300 m2.
2. Modificar a dita Ordenanza nº 5 do PXOU, incrementando a edificabilidade de 3 a 6 m3/m2 para posiblilitar a volumetría prevista; e introdúcense como novos usos permitidos os administrativos públicos, de oficinas, sociocultural, docente e asistencial, para posibilitar a construción dun complexo público municipal.
3. Co fin de poder unir as dúas zonas dotacionais nun único volume proxéctase a construción por encima da pequena vía antes nomeada, deixándoa libre a nivel de planta baixa, cun espazo libre de 4 m de altura.
III. Análise da modificación.
O interese público desta modificación está xustificado pola creación dun equipamento público máis amplo e adaptado ás necesidades actuais da poboación (artigo 94 da LOUG).
A competencia para resolver sobre a aprobación definitiva das modificacións do planeamento xeral correspóndelle ao conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4º da LOUG, e no artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
IV. Resolución.
Visto canto antecede,
RESOLVO:
1º Outorgar a aprobación definitiva á modificación puntual do Plan Xeral de Ordenación Urbana do Concello de Chantada, para a construción dun dotacional na praza de Galicia.
2º Notifíquese esta orde ao concello e publíquese no Diario Oficial de Galicia.
3º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa notificación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 24 de setembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas